title: Komisjoni rakendusmäärus (EL) nr 1143/2011, 10. november 2011 , millega kiidetakse heaks toimeaine prokloraas vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa ja komisjoni otsust 2008/934/EÜ EMPs kohaldatav tekst

text:
               11.11.2011

               ET

               Euroopa Liidu Teataja

               L 293/26

         KOMISJONI RAKENDUSMÄÄRUS (EL) nr 1143/2011,
   10. november 2011,
   millega kiidetakse heaks toimeaine prokloraas vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa ja komisjoni otsust 2008/934/EÜ
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Kooskõlas määruse (EÜ) nr 1107/2009 artikli 80 lõike 1 punktiga c kohaldatakse nõukogu direktiivi 91/414/EMÜ (2) selliste toimeainetega seotud menetlusküsimuste ja heakskiidu andmise tingimuste suhtes, mille taotluse täielikkus on kindlaks tehtud vastavalt komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (3) artiklile 16. Toimeaine prokloraasi taotluse täielikkus on kõnealuse määruse alusel kindlaks tehtud.

               (2)

               Komisjoni määrustes (EÜ) nr 451/2000 (4) ja (EÜ) nr 1490/2002 (5) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Nimetatud loetellu kuulus ka prokloraas.

               (3)

               Kooskõlas komisjoni 20. septembri 2007. aasta määruse (EÜ) nr 1095/2007 (millega muudetakse määrust (EÜ) nr 1490/2002, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi kolmanda etapi täiendavad üksikasjalikud rakenduseeskirjad, ning määrust (EÜ) nr 2229/2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad) (6) artikli 3 lõikega 2 võttis teataja kahe kuu jooksul enne kõnealuse määruse jõustumist tagasi oma toetuse kõnealuse toimeaine kandmiseks direktiivi 91/414/EMÜ I lisasse. Selle tõttu jäeti komisjoni 5. detsembri 2008. aasta otsusega nr 2008/934/EÜ (nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta) (7) prokloraas nimetatud lisasse kandmata.

               (4)

               Esialgne teavitaja (edaspidi „taotluse esitaja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles määruse (EÜ) nr 33/2008 artiklites 14–19 sätestatud kiirendatud menetluse kohaldamist.

               (5)

               Taotlus esitati Iirimaale, kes oli määrusega (EÜ) nr 1490/2002 nimetatud referentliikmesriigiks. Kiirendatud menetluse tähtajast oli kinni peetud. Toimeaine kirjeldus ja lubatud kasutusviisid on samasugused nagu otsuses 2008/934/EÜ. Kõnealune taotlus vastab ka muudele määruse (EÜ) nr 33/2008 artiklis 15 sätestatud sisulistele ja menetlusnõuetele.

               (6)

               Iirimaa hindas taotluse esitaja esitatud uusi andmeid ja teavet ning koostas lisaaruande, mille ta edastas 3. augustil 2010. aastal Euroopa Toiduohutusametile (edaspidi „toiduohutusamet”) ja komisjonile. Toiduohutusamet edastas lisaaruande kõigile liikmesriikidele ja taotluse esitajale, et nad saaksid esitada märkusi, ning edastas saadud märkused komisjonile. Kooskõlas määruse (EÜ) nr 33/2008 artikli 20 lõikega 1 ja komisjoni palvel esitas toiduohutusamet 13. juulil 2011 komisjonile oma järelduse prokloraasi kohta (8). Liikmesriigid ja komisjon vaatasid hindamisaruande kavandi, lisaaruande ja toiduohutusameti järeldused toiduahela ja loomatervishoiu alalises komitees läbi ning 27. septembril 2011 vormistati see komisjoni läbivaatamisaruandena prokloraasi kohta.

               (7)

               Mitmest senisest uuringust on ilmnenud, et prokloraasi sisaldavad taimekaitsevahendid võib üldiselt pidada vastavaks direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige komisjoni läbivaatamisaruandes uuritud ja kirjeldatud kasutusviiside korral. Seepärast on asjakohane kiita prokloraas heaks kooskõlas määrusega (EÜ) nr 1107/2009.

               (8)

               Määruse (EÜ) nr 1107/2009 artikli 13 lõike 2 ja artikli 6 kohaselt ning arvestades teaduse ja tehnika arengut, oleks siiski vaja lisada teatud tingimusi ja piiranguid.

               (9)

               Ilma et sellega piirataks otsust kiita heaks prokloraas, on siiski asjakohane nõuda täiendavat kinnitavat teavet.

               (10)

               Enne toimeaine heakskiitmist peaks mööduma piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (11)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ning võttes arvesse eriolukorda, mis on seotud üleminekuga direktiivilt 91/414/EMÜ määrusele (EÜ) nr 1107/2009, tuleks kohaldada järgmist. Liikmesriikidele tuleks pärast toimeaine heakskiitmist anda kuus kuud aega prokloraasi sisaldavate taimekaitsevahendite lubade läbivaatamiseks. Liikmesriigid peaksid vastavalt vajadusele olemasolevaid lubasid muutma, load asendama või need tagasi võtma. Erandina kõnealusest tähtajast tuleks kooskõlas ühtsete põhimõtetega ette näha pikem ajavahemik iga taimekaitsevahendit ja iga kavandatud kasutusviisi käsitleva direktiivi 91/414/EMÜ III lisa kohase täieliku toimiku kohta ajakohastatud andmete esitamiseks ja hindamiseks.

               (12)

               Komisjoni 11. detsembri 1992. aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad) (9) raames hinnatud toimeainete direktiivi 91/414/EMÜ I lisasse kandmise kogemused on näidanud, et raskusi võib tekkida kehtivate lubade omanike kohustuste tõlgendamisega seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustused, eelkõige kohustus kontrollida, kas loa omanik on tõendanud, et kõnealuse direktiivi II lisa nõuetele vastav toimik on kättesaadav. Selline täpsustamine ei too liikmesriikidele ega loa omanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või määrustega, millega kiidetakse heaks toimeaineid.

               (13)

               Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (10) lisa vastavalt muuta.

               (14)

               Otsuses 2008/934/EÜ on sätestatud, et prokloraasi ei kanta lisasse ja et seda toimeainet sisaldavate taimekaitsevahendite load tühistatakse 31. detsembriks 2011. Kõnealuse otsuse lisast tuleb välja jätta prokloraasi käsitlev rida. Seepärast on asjakohane otsust 2008/934/EÜ vastavalt muuta.

               (15)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine prokloraas kiidetakse heaks vastavalt I lisas esitatud tingimustele.
   Artikkel 2
   Taimekaitsevahendite uuestihindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena prokloraasi sisaldavate taimekaitsevahendite kehtivaid lube või tühistavad need 30. juuniks 2012.
   Liikmesriigid peavad eelkõige nimetatud tähtpäevaks veenduma, et käesoleva määruse I lisas sätestatud tingimused on täidetud, välja arvatud nimetatud lisa erisätete veeru B osas nimetatud tingimused, ning et loa omanikul on vastavalt direktiivi 91/414/EMÜ artikli 13 lõigetes 1–4 ja määruse (EÜ) nr 1107/2009 artiklis 62 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab prokloraasi kas ainsa toimeainena või ühena mitmest toimeainest, mis kõik on hiljemalt 31. detsembriks 2011 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete veeru B osa. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele. Pärast seda toimivad liikmesriigid järgmiselt:

               a)

               vajaduse korral muudavad prokloraasi ainsa toimeainena sisaldavate toodete kasutusluba või tühistavad selle hiljemalt 31. detsembriks 2015 või

               b)

               kui toode sisaldab prokloraasi ühena mitmest toimeainest, muudavad vajaduse korral luba või tühistavad selle hiljemalt 31. detsembriks 2015 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Otsuse 2008/934/EÜ muutmine
   Otsuse 2008/934/EÜ lisast jäetakse välja prokloraasi käsitlev rida.
   Artikkel 5
   Jõustumine ja kohaldamise alguse kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Määrust kohaldatakse alates 1. jaanuarist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 10. november 2011

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 15, 18.1.2008, lk 5.

      (4)  EÜT L 55, 29.2.2000, lk 25.

      (5)  EÜT L 224, 21.8.2002, lk 23.

      (6)  ELT L 246, 21.9.2007, lk 19.

      (7)  ELT L 333, 11.12.2008, lk 11.

      (8)  Euroopa Toiduohutusamet: Conclusion on the peer review of the pesticide risk assessment of the active substance prochloraz. EFSA Journal 2011, 9(7):2323 [lk 120]. doi:10.2903/j.efsa.2011.2323. Kättesaadav aadressil: www.efsa.europa.eu

      (9)  EÜT L 366, 15.12.1992, lk 10.

      (10)  ELT L 153, 11.6.2011, lk 1.

      I LISA

                  Üldnimetus, tunnuskood

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Prokloraas
                  CASi nr 67747-09–5
                  CIPACi nr 407

                     N-propüül-N-[2-(2,4,6-triklorofenoksü)etüül]imidasool-1-karboksamiid

                  ≥ 970 g/kg
                  Lisandid:
                  Dioksiinide ja furaanide summa (WHO-PCDD/T TEQ): (2) mitte rohkem kui 0,01 mg/kg

                  1. jaanuar 2012

                  31. detsember 2021

                  A   OSA
                  Lubatud kasutada üksnes fungitsiidina. Välitingimustes kasutamise korral, et tohi kogus ületada 450 g/ha ühe kasutamiskorra kohta.
                  B   OSA
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 27. septembril 2011 alalises toiduahela ja loomatervishoiu komitees prokloraasi kohta koostatud läbivaatusaruande järeldusi, eelkõige selle I ja II liidet.
                  Selle üldhinnangu järgi peavad liikmesriigid pöörama erilist tähelepanu:

                              a)

                              kasutajate ja töötajate ohutusele ning tagama, et kasutustingimustega nähtaks vajaduse korral ette piisavad isikukaitsevahendid;

                              b)

                              veeorganismidele põhjustatavale ohule ja tagama, et kasutustingimustega nähtaks vajaduse korral ette ohu vähendamise meetmed;

                              c)

                              pikaajalise kasutamise tagajärjel imetajatele põhjustatavale ohule ja tagama, et kasutustingimustega nähtaks vajaduse korral ette ohu vähendamise meetmed;

                        Taotluse esitajad peavad esitama järgmise kinnitava teabe:

                              1)

                              imetajatele tekitatava mürgistuse ja ökotoksilisuse toimikus kasutatud katsematerjalide kontroll ja võrdlus tehnilise materjali kirjeldusega;

                              2)

                              keskkonnaohtude hindamine prokloraasi metallikomplekside puhul;

                              3)

                              prokloraasi võimalik kahjulik mõju lindude sisesekretsioonisüsteemile.

                        Teataja peab esitama komisjonile, liikmesriikidele ja toiduohutusametile punktides 1 ja 2 sätestatud teabe hiljemalt 31. detsembriks 2013 ning punktis 3 sätestatud teabe hiljemalt kahe aasta jooksul pärast seda, kui on vastu võetud OECD suunised sisesekretsioonisüsteemi häireid käsitlevate katsete tegemiseks.

         (1)  Täiendavad andmed toimeaine kirjelduse ja määramise kohta on esitatud läbivaatusaruandes.

         (2)  Dioksiinid (polüklooritud dibenso-para-dioksiinide (PCDDd) ja polüklooritud dibensofuraanide (PCDFid) summa, väljendatuna Maailma Terviseorganisatsiooni (WHO) toksilisusekvivalendina (TEQ), kasutades WHO toksilisuse ekvivalentfaktoreid (WHO-TEF).

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     „20

                     Prokloraas
                     CASi nr 67747-09–5
                     CIPACi nr 407

                     N-propüül-N-[2-(2,4,6-triklorofenoksü)etüül]imidasool-1-karboksamiid

                     ≥ 970 g/kg
                     Lisandid:
                     Dioksiinide ja furaanide summa (WHO-PCDD/T TEQ): (1) mitte rohkem kui 0,01 mg/kg

                     1. jaanuar 2012

                     31. detsember 2021

                     A   OSA
                     Lubatud kasutada üksnes fungitsiidina. Välitingimustes kasutamise korral, et tohi kogus ületada 450 g/ha ühe kasutamiskorra kohta.
                     B   OSA
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 27. septembril 2011 alalises toiduahela ja loomatervishoiu komitees prokloraasi kohta koostatud läbivaatusaruande järeldusi, eelkõige selle I ja II liidet.
                     Selle üldhinnangu järgi peavad liikmesriigid pöörama erilist tähelepanu:

                                 a)

                                 kasutajate ja töötajate ohutusele ning tagama, et kasutustingimustega nähtaks vajaduse korral ette piisavad isikukaitsevahendid;

                                 b)

                                 veeorganismidele põhjustatavale ohule ja tagama, et kasutustingimustega nähtaks ette ohu vähendamise meetmed;

                                 c)

                                 pikaajalise kasutamise tagajärjel imetajatele põhjustatavale ohule ja tagama, et kasutustingimustega nähtaks vajaduse korral ette ohu vähendamise meetmed;

                           Taotluse esitajad peavad esitama järgmise kinnitava teabe:

                                 1)

                                 imetajatele tekitatava mürgistuse ja ökotoksilisuse toimikus kasutatud katsematerjalide võrdlus ja kontroll tehnilise materjali kirjelduse taustal;

                                 2)

                                 keskkonnaohtude hindamine prokloraasi metallikomplekside puhul

                                 3)

                                 prokloraasi võimalik kahjulik mõju lindude sisesekretsioonisüsteemile.

                           Teataja peab esitama komisjonile, liikmesriikidele ja toiduohutusametile punktides 1 ja 2 sätestatud teabe hiljemalt 31. detsembriks 2013 ning punktis 3 sätestatud teabe hiljemalt kahe aasta jooksul pärast seda, kui on vastu võetud OECD suunised sisesekretsioonisüsteemi häireid käsitlevate katsete tegemiseks.

         (1)  Dioksiinid (polüklooritud dibenso-para-dioksiinide (PCDDd) ja polüklooritud dibensofuraanide (PCDFid) summa, väljendatuna Maailma Terviseorganisatsiooni (WHO) toksilisusekvivalendina (TEQ), kasutades WHO toksilisuse ekvivalentfaktoreid (WHO-TEF).”


title: Komisjoni rakendusmäärus (EL) nr 608/2012, 6. juuli 2012 , millega muudetakse rakendusmäärust (EL) nr 540/2011 seoses toimeainete denatooniumbensoaadi, metüülnonüülketooni ja taimeõlide/rohemündiõli heakskiitmise tingimustega  EMPs kohaldatav tekst

text:
               7.7.2012

               ET

               Euroopa Liidu Teataja

               L 177/19

         KOMISJONI RAKENDUSMÄÄRUS (EL) nr 608/2012,
   6. juuli 2012,
   millega muudetakse rakendusmäärust (EL) nr 540/2011 seoses toimeainete denatooniumbensoaadi, metüülnonüülketooni ja taimeõlide/rohemündiõli heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ (1) kehtetuks tunnistamise kohta, eriti selle artikli 13 lõike 2 punkti c,
   ning arvestades järgmist:

               (1)

               Toimeained denatooniumbensoaat, metüülnonüülketoon ja taimeõlid/rohemündiõli kanti nõukogu direktiivi 91/414/EMÜ (2) I lisasse komisjoni direktiiviga 2008/127/EÜ (3) ning komisjoni 3. detsembri 2004. aasta määruse (EÜ) nr 2229/2004 (milles sätestatakse nõukogu direktiivi 91/414/EMÜartikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad) (4) artiklis 24b ettenähtud korras. Pärast direktiivi 91/414/EMÜ asendamist määrusega (EÜ) nr 1107/2009 käsitatakse neid aineid nimetatud määruse kohaselt heakskiidetuna ning need on esitatud komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (5) lisa A osa loetelus.

               (2)

               Vastavalt määruse (EÜ) nr 2229/2004 artiklile 25a esitas Euroopa Toiduohutusamet (edaspidi „toiduohutusamet”) 2. detsembril 2011 komisjonile oma arvamuse toimeainete denatooniumbensoaadi, (6) metüülnonüülketooni (7) ja 16. detsembril 2011 taimeõlide/rohemündiõli (8) läbivaatamisaruannete eelnõude kohta. Liikmesriigid ja komisjon vaatasid läbivaatamisaruannete eelnõud ja toiduohutusameti järeldused läbi toiduahela ja loomatervishoiu alalises komitees ning vormistasid need 1. juunil 2012 komisjoni läbivaatamisaruannetena denatooniumbensoaadi, metüülnonüülketooni ja taimeõlide/rohemündiõli kohta.

               (3)

               Toiduohutusamet esitas teavitajatele oma arvamuse denatooniumbensoaadi, metüülnonüülketooni ja taimeõlide/rohemündiõli kohta ning komisjon kutsus neid üles esitama märkusi läbivaatamisaruannete kohta.

               (4)

               Kinnitatakse, et toimeaineid denatooniumbensoaati, metüülnonüülketooni ja taimeõlisid/rohemündiõli tuleb käsitada määruse (EÜ) nr 1107/2009 alusel heakskiidetuna.

               (5)

               Vastavalt määruse (EÜ) nr 1107/2009 artikli 13 lõikele 2 koostoimes artikliga 6 ning arvestades teaduse ja tehnika arengut on vaja muuta denatooniumbensoaadi, metüülnonüülketooni ja taimeõlide/rohemündiõli heakskiitmise tingimusi. Eelkõige on asjakohane nõuda täiendavat kinnitavat teavet metüülnonüülketooni kohta. Taimeõlisid/rohemündiõli tuleks lubada kasutada üksnes kartulite koristusjärgseks töötlemiseks.

               (6)

               Enne käesoleva määruse rakendamist tuleks liikmesriikidele, teavitajatele ja taimekaitsevahendite lubade omanikele anda piisavalt aega selleks, et nad saaksid heakskiitmise tingimuste muudatustest tulenevate nõuete täitmiseks valmistuda.

               (7)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 lisa A. osa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. novembrist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. juuli 2012

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 344, 20.12.2008, lk 89.

      (4)  ELT L 379, 24.12.2004, lk 13.

      (5)  ELT L 153, 11.6.2011, lk 1.

      (6)  Conclusion on the peer review of the pesticide risk assessment of the active substance denatonium benzoate, EFSA teataja 2012;10(1):2483. Kättesaadav internetis: www.efsa.europa.eu/efsajournal.htm

      (7)  Conclusion on the peer review of the pesticide risk assessment of the active substance methyl nonyl ketone, EFSA teataja 2012;10(1):2495. Kättesaadav internetis: www.efsa.europa.eu/efsajournal.htm

      (8)  Conclusion on the peer review of the pesticide risk assessment of the active substance plant oils/spearmint oil, EFSA teataja 2012;10(1):2541. Kättesaadav internetis: www.efsa.europa.eu/efsajournal.htm

      LISA
      Rakendusmääruse (EL) nr 540/2011 lisa A. osa muudetakse järgmiselt.

                  (1)

                  Rida 226 toimeaine denatooniumbensoaadi kohta asendatakse järgmisega:

                              Number

                              Üldnimetus, tunnuskoodid

                              IUPACi nimetus

                              Puhtus (1)

                              Heakskiitmise kuupäev

                              Heakskiitmise aegumine

                              Erisätted

                              „226

                              Denatooniumbensoaat
                              CASi nr 3734-33-6
                              CIPACi nr 845

                              Bensüüldietüül[[2,6-ksülüülkarbamoüül]metüül]ammooniumbensoaat

                              ≥ 975g/kg

                              1. september 2009

                              31. august 2019

                              A   OSA
                              Lubatakse kasutada ainult repellendina.
                              B   OSA
                              Taotluste hindamisel loa saamiseks denatooniumbensoaati sisaldavate taimekaitsevahendite kasutamiseks mujal kui automaatse rullimistehnika kasutamisel metsakasvatuses, pööravad liikmesriigid erilist tähelepanu määruse (EÜ) nr 1107/2009 artikli 4 lõikes 3 nimetatud kriteeriumidele ja tagavad, et enne loa andmist on vajalikud andmed ja teave esitatud.
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 1. juunil 2012 denatooniumbensoaadi kohta koostatud hindamisaruande (SANCO/2607/2008) järeldusi, eelkõige selle I ja II liidet.
                              Selles üldhinnangus peavad liikmesriigid pöörama erilist tähelepanu kasutajate kaitsmisele. Lubatud kasutustingimustes tuleb ette näha piisavad isikukaitsevahendid.
                              Vajaduse korral hõlmavad loa väljaandmise tingimused meetmeid riskide vähendamiseks.”

                  (2)

                  Rida 238 toimeaine metüülnonüülketooni kohta asendatakse järgmisega:

                              Number

                              Üldnimetus, tunnuskoodid

                              IUPACi nimetus

                              Puhtus (2)

                              Heakskiitmise kuupäev

                              Heakskiitmise aegumine

                              Erisätted

                              „238

                              Metüülnonüülketoon
                              CASi nr 112-12-9
                              CIPACi nr 846

                              Undekaan-2-oon

                              ≥ 975g/kg

                              1. september 2009

                              31. august 2019

                              A   OSA
                              Lubatakse kasutada ainult repellendina.
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komiteesmetüülnonüülketooni kohta 1. juunil 2012 koostatud hindamisaruande (SANCO/2619/2008) järeldusi, eelkõige selle I ja II liidet.
                              Vajaduse korral hõlmavad loa väljaandmise tingimused meetmeid riskide vähendamiseks. Tuleb vältida kokkupuudet toidu ja söödaviljadega.
                              Teavitaja peab esitama kinnitava teabe järgmiste punktide kohta:

                                          a)

                                          imetajate toksikoloogia ja ökotoksikoloogia uuringutes testitud materjali kirjeldus;

                                          b)

                                          partii andmete ja valideeritud analüüsimeetodite kirjeldus;

                                          c)

                                          metüülnonüülketooni säilimise ja toime asjakohane hindamine, võimalikud muundumissaadused keskkonnas;

                                          d)

                                          vee- ja maismaaorganisme mõjutavad riskid.

                                    Taotleja peab esitama komisjonile, liikmesriikidele ja toiduohutusametile punktides a ja b sätestatud teabe hiljemalt 30. aprilliks 2013 ning punktides c ja d sätestatud teabe hiljemalt 31. detsembriks 2015.”

                  (3)

                  Rida 243 toimeaine taimeõlide/rohemündiõli kohta asendatakse järgmisega:

                              Number

                              Üldnimetus, tunnuskoodid

                              IUPACi nimetus

                              Puhtus (3)

                              Heakskiitmise kuupäev

                              Heakskiitmise aegumine

                              Erisätted

                              „243

                              Taimeõlid/rohemündiõli
                              CASi nr 8008-79-5
                              CIPACi nr 908

                              Rohemündiõli

                              ≥ 550 g/kg R-karvoonina

                              1. september 2009

                              31. august 2019

                              A   OSA
                              Lubatud kasutada ainult taimekasvuregulaatorina koristusjärgsel töötlemisel.
                              Liikmesriigid tagavad, et termilist udutamist tehakse üksnes spetsiaalse varustusega hoiuruumides ning et kasutatakse parimat võimalikku tehnikat, mis välistaks asjaomase toote sattumise keskkonda hoiustamise, transportimise, jäätmete kõrvaldamise ja töötlemise ajal
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toiduahela ja loomatervishoiu alalises komitees taimeõlide/rohemündiõli kohta 1. juunil 2012 vormistatud järeldusi, mis on esitatud muudetud läbivaatamisaruandes (SANCO/2624/2008), eelkõige selle aruande I ja II liidet.
                              Vajaduse korral hõlmavad loa väljaandmise tingimused meetmeid riskide vähendamiseks.”

         (1)  Täpsemad andmed toimeainete identifitseerimise ja määratlemise kohta on esitatud läbivaatusaruandes.

         (2)  Täpsemad andmed toimeainete identifitseerimise ja määratlemise kohta on esitatud läbivaatusaruandes.

         (3)  Täpsemad andmed toimeainete identifitseerimise ja määratlemise kohta on esitatud läbivaatusaruandes.


title: Komisjoni rakendusmäärus (EL) nr 703/2011, 20. juuli 2011 , millega kiidetakse heaks toimeaine asoksüstrobiin kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               21.7.2011

               ET

               Euroopa Liidu Teataja

               L 190/33

         KOMISJONI RAKENDUSMÄÄRUS (EL) nr 703/2011,
   20. juuli 2011,
   millega kiidetakse heaks toimeaine asoksüstrobiin kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile b kohaldatakse nõukogu direktiivi 91/414/EMÜ (2) toimeainete suhtes, mis on loetletud komisjoni 27. juuni 2007. aasta määruse (EÜ) nr 737/2007 (milles sätestatakse esimese toimeainete rühma nõukogu direktiivi 91/414/EMÜ I lisasse kuulumise pikendamise menetlus ja kehtestatakse kõnealuste ainete loetelu) (3) I lisas, seoses heakskiitmise menetluse ja tingimustega. Asoksüstrobiin on loetletud määruse (EÜ) nr 737/2007 I lisas.

               (2)

               Asoksüstrobiinile antud heakskiit aegub 31. detsembril 2011. aastal, nagu on sätestatud komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (4) lisa A osas. Kooskõlas määruse (EÜ) nr 737/2007 artikliga 4 esitati kõnealuses artiklis ettenähtud ajavahemiku jooksul teade toimeaine asoksüstrobiini direktiivi 91/414/EMÜ I lisasse kuulumise pikendamiseks.

               (3)

               Kõnealune teade tunnistati vastuvõetavaks komisjoni 28. juuli 2008. aasta otsusega 2008/656/EÜ toimeainete asiimsulfurooni, asoksüstrobiini, fluroksüpüüri, imasaliili, metüülkresoksiimi, proheksadioonkaltsiumi ja spiroksamiini nõukogu direktiivi 91/414/EMÜ I lisasse kuulumise pikendamist käsitlevate teadete vastuvõetavuse ja asjaomaste teatajate loetelu moodustamise kohta (5).

               (4)

               Määruse (EÜ) nr 737/2007 artiklis 6 sätestatud ajavahemiku jooksul esitas teataja kõnealuse artikli kohaselt nõutava teabe koos selgitusega iga esitatud uue uuringu asjakohasuse kohta.

               (5)

               Referentliikmesriik koostas kaasreferentliikmesriigiga konsulteerides hindamisaruande ning esitas selle 10. juunil 2009. aastal Euroopa Toiduohutusametile (edaspidi „amet”) ja komisjonile. Lisaks toimeainele antavale hinnangule sisaldab kõnealune aruanne ka loetelu uuringutest, millele referentliikmesriik oma hinnangu andmisel tugines.

               (6)

               Amet edastas hindamisaruande teatajale ja liikmesriikidele märkuste saamiseks ning edastas saadud märkused komisjonile. Amet tegi hindamisaruande ka üldsusele kättesaadavaks.

               (7)

               Komisjoni taotlusel viisid liikmesriigid ja amet hindamisaruande suhtes läbi vastastikuse eksperthindamise. Amet esitas komisjonile asoksüstrobiini riskihindamisele antud vastastikust eksperdihinnangut käsitleva järelduse (6)12. märtsil 2010. aastal. Liikmesriigid ja komisjon vaatasid hindamisaruande ja ameti järelduse läbi alalises toiduahela ja loomatervishoiu komitees ning 17. juunil 2011. aastal vormistati need asoksüstrobiini käsitlevaks komisjoni läbivaatamisaruandeks.

               (8)

               Mitmest senisest uuringust on ilmnenud, et asoksüstrobiini sisaldavad taimekaitsevahendid võivad eeldatavalt üldjoontes jätkuvalt vastata direktiivi 91/414/EMÜ artikli 5 lõike 1 punktides a ja b sätestatud nõuetele eelkõige seoses komisjoni läbivaatamisaruandes uuritud ja üksikasjalikult kirjeldatud kasutusviisidega. Seepärast on asjakohane asoksüstrobiin heaks kiita.

               (9)

               Vastavalt määruse (EÜ) nr 1107/2009 artikli 13 lõikele 2 koostoimes sama määruse artikliga 6 ning praeguseid teaduslikke ja tehnilisi teadmisi silmas pidades on siiski vaja lisada teatavad tingimused ja piirangud, mida ei sätestatud toimeaine esmakordsel kandmisel direktiivi 91/414/EMÜ I lisasse.

               (10)

               Pidades silmas läbivaatamisaruannet, kus märgitakse, et peamise andmete esitaja teatatud toimeaine asoksüstrobiini puhul on toksikoloogilisest seisukohast muret tekitav valmistamisel sissejääv lisand tolueen, tuleks siiski sätestada, et selle lisandi sisaldus tehnilises materjalis ei tohi ületada 2 g/kg.

               (11)

               Esitatud uutest andmetest ilmneb, et asoksüstrobiin võib kujutada ohtu veeorganismidele. Olenemata järeldusest, et asoksüstrobiin tuleks heaks kiita, on eelkõige asjakohane taotleda täiendavat kinnitavat teavet.

               (12)

               Heakskiitmisele peaks eelnema mõistlik ajavahemik, et liikmesriikidel ja huvitatud isikutel oleks võimalik teha ettevalmistusi heakskiitmisest tulenevate uute nõuete täitmiseks.

               (13)

               Ilma et see piiraks pärast heakskiitmist määruses (EÜ) nr 1107/2009 sätestatud kohustuste täitmist ning võttes arvesse erilist olukorda, mille tingis üleminek direktiivi 91/414/EMÜ kohaldamiselt määruse (EÜ) nr 1107/2009 kohaldamisele, tuleks siiski kohaldada järgmist. Liikmesriikidele tuleks pärast heakskiitmist näha ette kuuekuuline ajavahemik asoksüstrobiini sisaldavate taimekaitsevahendite lubade läbivaatamiseks. Liikmesriigid peaksid lube muutma või load asendama või tühistama, kui see on asjakohane. Erandina kõnealusest tähtajast tuleks ette näha pikem ajavahemik iga taimekaitsevahendit ja selle iga kavandatud kasutusala käsitlevate täielike, direktiivi 91/414/EMÜ III lisa kohaste ajakohastatud toimikute esitamiseks ja hindamiseks kooskõlas ühtsete põhimõtetega.

               (14)

               Komisjoni 11. detsembri 1992. aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad) (7) raames hinnatud toimeainete direktiivi 91/414/EMÜ I lisasse kandmisel saadud kogemus on näidanud, et raskusi võib tekkida kehtivate lubade omanike kohustuste tõlgendamisel seoses andmetele juurdepääsuga. Edasiste raskuste vältimiseks oleks seepärast vaja täpsustada liikmesriikide kohustusi, eelkõige kohustust kontrollida, et loa omanik tõendab, et tal on juurdepääs toimikule, mis vastab kõnealuse direktiivi II lisa nõuetele. Sellise täpsustamise tulemusena ei panda liikmesriikidele ega loaomanikele siiski mingeid uusi kohustusi võrreldes seni vastu võetud direktiividega, millega muudetakse kõnealuse direktiivi I lisa, või võrreldes toimeainete heakskiitmise määrustega.

               (15)

               Kooskõlas määruse (EÜ) nr 1107/2009 artikli 13 lõikega 4 tuleks rakendusmääruse (EL) nr 540/2011 lisa vastavalt muuta.

               (16)

               Selguse huvides tuleks tunnistada kehtetuks komisjoni 20. augusti 2010. aasta direktiiv 2010/55/EL, millega muudetakse nõukogu direktiivi 91/414/EMÜ I lisa, et pikendada toimeaine asoksüstrobiin lisasse kuulumist (8).

               (17)

               Käesoleva määrusega ette nähtud meetmed on kooskõlas alalise toiduahela ja loomatervishoiu komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   I lisas loetletud toimeaine asoksüstrobiin kiidetakse heaks kõnealuses lisas sätestatud tingimustel.
   Artikkel 2
   Taimekaitsevahendite ümberhindamine
   1.   Kooskõlas määrusega (EÜ) nr 1107/2009 muudavad või tühistavad liikmesriigid vajaduse korral toimeainena asoksüstrobiini sisaldavate taimekaitsevahendite kehtivad load 30. juuniks 2012. aastaks.
   Eelkõige kontrollivad nad nimetatud tähtpäevaks, et on täidetud käesoleva määruse I lisas sätestatud tingimused, välja arvatud need, mis on kindlaks määratud nimetatud lisa erisätteid käsitleva veeru B osas, ning et loa omanikul on direktiivi 91/414/EMÜ artikli 13 lõigete 1–4 ja määruse (EÜ) nr 1107/2009 artikli 62 nõuetele vastav toimik või juurdepääs sellele.
   2.   Iga lubatud taimekaitsevahendi puhul, mis sisaldab asoksüstrobiini ainsa toimeainena või ühena mitmest toimeainest, mis kõik on hiljemalt 31. detsembriks 2011. aastaks loetletud rakendusmääruse (EL) nr 540/2011 lisas, viivad liikmesriigid erandina lõikest 1 läbi toote uue hindamise direktiivi 91/414/EMÜ III lisa nõuetele vastava toimiku põhjal kooskõlas määruse (EÜ) nr 1107/2009 artikli 29 lõikes 6 osutatud ühtsete põhimõtetega ning võttes arvesse käesoleva määruse I lisa erisätteid käsitleva veeru B osa. Selle hindamise põhjal otsustavad liikmesriigid, kas toode vastab endiselt määruse (EÜ) nr 1107/2009 artikli 29 lõikes 1 sätestatud tingimustele.
   Pärast otsustamist,

               a)

               kui taimekaitsevahend sisaldab asoksüstrobiini ainsa toimeainena, muudavad liikmesriigid vajaduse korral luba või tühistavad selle hiljemalt 31. detsembriks 2015, või

               b)

               kui taimekaitsevahend sisaldab asoksüstrobiini ühena mitmest toimeainest, muudavad liikmesriigid vajaduse korral luba või tühistavad selle 31. detsembriks 2015 või kuupäevaks, mis on loa selliseks muutmiseks või tühistamiseks ette nähtud vastavas õigusaktis või vastavates õigusaktides, millega asjaomane toimeaine või asjaomased toimeained kanti direktiivi 91/414/EMÜ I lisasse või millega kõnealune toimeaine või kõnealused toimeained heaks kiideti, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Kehtetuks tunnistamine
   Direktiiv 2010/55/EL tunnistatakse kehtetuks.
   Artikkel 5
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. juuli 2011

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 169, 29.6.2007, lk 10.

      (4)  ELT L 153, 11.6.2011, lk 1.

      (5)  ELT L 214, 9.8.2008, lk 70.

      (6)  Euroopa Toiduohutusamet: „Conclusion on the peer review of the pesticide risk assessment of the active substance azoxystrobin”. EFSA Journal 2010; 8(4):15421542. [110 pp.]. doi:10.2903/j.efsa.2010.1542. Kättesaadav veebisaidil www.efsa.europa.eu.

      (7)  EÜT L 366, 15.12.1992, lk 10.

      (8)  ELT L 220, 21.8.2010, lk 67.

      I LISA

                  Üldnimetus, tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Asoksüstrobiin
                  CASi nr 131860-33-8
                  CIPACi nr 571

                  Metüül-(E)-2-{2[6-(2-tsüanofenoksü)pürimidiin-4-üloksü]fenüül}-3-metoksüakrülaat

                  ≥ 930 g/kg
                  Suurim tolueenisisaldus 2 g/kg
                  Suurim z-isomeerisisaldus 25 g/kg

                  1. jaanuar 2012

                  31. detsember 2021

                  A   OSA
                  Lubatud kasutada üksnes fungitsiidina.
                  B   OSA
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 17. juunil 2011. aastal alalises toiduahela ja loomatervishoiu komitees asoksüstrobiini kohta koostatud läbivaatamisaruande järeldusi, eelkõige aruande I ja II liidet.
                  Üldise hindamise raames pööravad liikmesriigid erilist tähelepanu:

                              1)

                              asjaolule, et kaubanduslikel eesmärkidel toodetud tehnilise materjali spetsifikatsiooni peavad kinnitama ja toetama asjakohased analüütilised andmed. Toksilisuse toimikutes kasutatud katsematerjali tuleks võrrelda kõnealuse tehnilise materjali spetsifikatsiooniga ning kontrollida nende vastavust;

                              2)

                              põhjavee võimalikule saastumisele, kui toimeainet kasutatakse tundlike muldade ja/või kliimatingimustega piirkondades;

                              3)

                              veeorganismide kaitsele.

                        Liikmesriigid peavad tagama, et loa andmise tingimused hõlmavad vajaduse korral riski vähendamise meetmeid.
                  Asjaomased liikmesriigid taotlevad kinnitava teabe esitamist seoses põhjavett ja veeorganisme käsitleva riskihinnanguga.
                  Teataja esitab liikmesriikidele, komisjonile ja ametile sellise teabe 31. detsembriks 2013. aastaks.

         (1)  Täiendavad andmed toimeaine identifitseerimiseks ja täpsustamiseks on esitatud läbivaatamisaruandes.

      II LISA
      Rakendusmääruse (EL) nr 540/2011 lisa muudetakse järgmiselt.

                  1.

                  A osas jäetakse välja asoksüstrobiini käsitlev kanne.

                  2.

                  B osasse lisatakse järgmine kanne:

                              Üldnimetus, tunnuskoodid

                              IUPACi nimetus

                              Puhtus (1)

                              Heakskiitmise kuupäev

                              Heakskiitmise aegumine

                              Erisätted

                              „4

                              Asoksüstrobiin
                              CASi nr 131860-33-8
                              CIPACi nr 571

                              Metüül-(E)-2-{2[6-(2-tsüanofenoksü)pürimidiin-4-üloksü]fenüül}-3-metoksüakrülaat

                              ≥ 930 g/kg
                              Suurim tolueenisisaldus 2 g/kg
                              Suurim z-isomeerisisaldus 25 g/kg

                              1. jaanuar 2012

                              31. detsember 2021

                              A   OSA
                              Lubatud kasutada üksnes fungitsiidina.
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 17. juunil 2011. aastal alalises toiduahela ja loomatervishoiu komitees asoksüstrobiini kohta koostatud läbivaatamisaruande järeldusi, eelkõige aruande I ja II liidet.
                              Üldise hindamise raames pööravad liikmesriigid erilist tähelepanu:

                                          1)

                                          asjaolule, et kaubanduslikel eesmärkidel toodetud tehnilise materjali spetsifikatsiooni peavad kinnitama ja toetama asjakohased analüütilised andmed. Toksilisuse toimikutes kasutatud katsematerjali tuleks võrrelda kõnealuse tehnilise materjali spetsifikatsiooniga ning kontrollida nende vastavust;

                                          2)

                                          põhjavee võimalikule saastumisele, kui toimeainet kasutatakse tundlike muldade ja/või kliimatingimustega piirkondades;

                                          3)

                                          veeorganismide kaitsele.

                                    Liikmesriigid peavad tagama, et loa andmise tingimused hõlmavad vajaduse korral riski vähendamise meetmeid.
                              Asjaomased liikmesriigid taotlevad kinnitava teabe esitamist seoses põhjavett ja veeorganisme käsitleva riskihinnanguga.
                              Teataja esitab liikmesriikidele, komisjonile ja ametile sellise teabe 31. detsembriks 2013. aastaks.”

         (1)  Täiendavad andmed toimeaine identifitseerimiseks ja täpsustamiseks on esitatud läbivaatamisaruandes.


title: Komisjoni rakendusmäärus (EL) nr 917/2014, 22. august 2014 , millega kiidetakse heaks toimeaine Streptomyces lydicus 'e tüvi WYEC 108 kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               23.8.2014

               ET

               Euroopa Liidu Teataja

               L 251/19

         KOMISJONI RAKENDUSMÄÄRUS (EL) nr 917/2014,
   22. august 2014,
   millega kiidetakse heaks toimeaine Streptomyces lydicus'e tüvi WYEC 108 kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Toimeaine Streptomyces lydicus'e tüve WYEC 108 puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni rakendusotsusega 2011/253/EL (3).

               (2)

               Kooskõlas direktiivi 91/414/EMÜ artikli 6 lõikega 2 esitas äriühing FuturEco Bioscience S.L. 6. augustil 2010 Madalmaadele taotluse toimeaine Streptomyces lydicus'e tüve WYEC 108 kandmiseks direktiivi 91/414/EMÜ I lisasse. Rakendusotsusega 2011/253/EL kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andme- ja teabenõuetele.

               (3)

               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusalade puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas esialgse hindamisaruande 4. mail 2012.

               (4)

               Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „toiduohutusamet”). Toiduohutusamet esitas komisjonile oma järeldused toimeaine Streptomyces lydicus'e tüve WYEC 108 riskihindamise kohta selle kasutamisel pestitsiidina (4)14. oktoobril 2013. Liikmesriigid ja komisjon vaatasid esialgse hindamisaruande ja toiduohutusameti järeldused läbi toiduahela ja loomatervishoiu alalises komitees ning 11. juulil 2014 vormistati alalises taime-, looma-, toidu- ja söödakomitees komisjoni lõplik läbivaatamisaruanne Streptomyces lydicus'e tüve WYEC 108 kohta.

               (5)

               Mitmest senisest uuringust on ilmnenud, et Streptomyces lydicus'e tüve WYEC 108 sisaldavad taimekaitsevahendid võivad eeldatavalt üldjoontes vastata direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eelkõige seoses komisjoni läbivaatamisaruandes uuritud ja üksikasjalikult kirjeldatud kasutusviisidega. Seega on asjakohane Streptomyces lydicus'e tüvi WYEC 108 heaks kiita.

               (6)

               Enne toimeaine heakskiitmist tuleks jätta piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (7)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ja võttes arvesse eriolukorda, mille põhjustas üleminek direktiivilt 91/414/EMÜ määrusele (EÜ) nr 1107/2009, tuleks siiski kohaldada järgmiseid meetmeid. Liikmesriikidele tuleks pärast toimeaine heakskiitmist anda kuus kuud Streptomyces lydicus'e tüve WYEC 108 sisaldavate taimekaitsevahendite lubade läbivaatamiseks. Liikmesriigid peaksid vajaduse korral lubasid muutma, need asendama või tühistama. Erandina kõnealusest tähtajast tuleks ette näha pikem ajavahemik iga taimekaitsevahendit ja iga selle kavandatud kasutusala käsitleva, direktiivi 91/414/EMÜ III lisa kohase täieliku toimiku esitamiseks ja hindamiseks kooskõlas ühtsete põhimõtetega.

               (8)

               Kogemused komisjoni määruse (EMÜ) nr 3600/92 (5) raames hinnatud toimeainete kandmisega direktiivi 91/414/EMÜ I lisasse näitavad, et võib tekkida raskusi kehtiva loa hoidja kohustuste tõlgendamisel seoses andmetele juurdepääsuga. Raskuste vältimiseks tulevikus on seega vaja täpsustada liikmesriikide kohustusi, eelkõige kohustust kontrollida, et loa hoidja on näidanud, et tal on juurdepääs kõnealuse direktiivi II lisa nõuetele vastavale toimikule. Selline täpsustamine ei too liikmesriikidele ega loahoidjatele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või toimeainete heakskiitmist käsitlevate määrustega.

               (9)

               Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (6) lisa vastavalt muuta.

               (10)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   I lisas kirjeldatud toimeaine Streptomyces lydicus'e tüvi WYEC 108 kiidetakse heaks vastavalt kõnealuses lisas sätestatud tingimustele.
   Artikkel 2
   Taimekaitsevahendite uuesti hindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena Streptomyces lydicus'e tüve WYEC 108 sisaldavate taimekaitsevahendite kehtivaid lube või tühistavad need 30. juuniks 2015.
   Liikmesriigid veenduvad nimetatud tähtpäevaks eelkõige selles, et käesoleva määruse I lisas sätestatud tingimused on täidetud, välja arvatud nimetatud lisa erisätete osas nimetatud tingimused, ning et loa hoidjal on vastavalt määruse (EÜ) nr 1107/2009 artiklis 62 ja direktiivi 91/414/EMÜ artikli 13 lõigetes 1–4 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab Streptomyces lydicus'e tüve WYEC 108 kas ainsa toimeainena või ühena mitmest toimeainest, mis kõik on hiljemalt 31. detsembriks 2014 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete osa. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast seda toimivad liikmesriigid järgmiselt:

               a)

               kui toode sisaldab Streptomyces lydicus'e tüve WYEC 108 ainsa toimeainena, muudavad nad vajaduse korral luba või tühistavad selle hiljemalt 30. juuniks 2016, või

               b)

               kui toode sisaldab Streptomyces lydicus'e tüve WYEC 108 ühena mitmest toimeainest, muudavad vajaduse korral luba või tühistavad selle hiljemalt 30. juuniks 2016 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse või millega asjaomane toimeaine või asjaomased toimeained on heaks kiidetud, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2015.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. august 2014

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Nõukogu direktiiv 91/414/EMÜ, 15. juuli 1991, mis käsitleb taimekaitsevahendite turuleviimist (EÜT L 230, 19.8.1991, lk 1).

      (3)  Komisjoni rakendusotsus 2011/253/EL, 26. aprill 2011, millega tunnistatakse põhimõtteliselt täielikuks toimik, mis on esitatud üksikasjalikuks läbivaatuseks seoses metobromurooni, S-abstsiishappe, Bacillus amyloliquefaciens subsp. plantarum D747, Bacillus pumilus QST 2808 ja Streptomyces lydicus WYEC 108 võimaliku kandmisega nõukogu direktiivi 91/414/EMÜ I lisasse (ELT L 106, 27.4.2011, lk 13).

      (4)  EFSA Journal 2013; 11(11):3425. Kättesaadav internetis: www.efsa.europa.eu.

      (5)  Komisjoni määrus (EMÜ) nr 3600/92, 11. detsember 1992, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad (EÜT L 366, 15.12.1992, lk 10).

      (6)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      I LISA

                  Tavanimetus, tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                     Streptomyces lydicus'e tüvi WYEC 108
                  Kogu number: Ameerika Tüüpkultuuride Kollektsioon (USDA) ATCC 55445

                  Ei kohaldata

                  Minimaalne sisaldus: 5,0 × 108 CFU/g

                  1. jaanuar 2015

                  31. detsember 2024

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises taime-, looma-, toidu- ja söödakomitees 11. juulil 2014Streptomyces lydicus'e tüve WYEC 108 kohta koostatud läbivaatamisaruande järeldusi, eelkõige selle dokumendi I ja II liidet.
                  Üldhindamisel peavad liikmesriigid pöörama erilist tähelepanu:

                              a)

                              veeorganismidele avalduvale ohule;

                              b)

                              pinnases elavatele organismidele avalduvale ohule.

                        Vajaduse korral hõlmavad kasutustingimused riskide vähendamise meetmete võtmist.

         (1)  Täpsemad andmed toimeaine identifitseerimise ja määratlemise kohta on esitatud läbivaatamisaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Tavanimetus, tunnuskoodid

                     IUPACi nimetus

                     Puhtus (1)

                     Heakskiitmise kuupäev

                     Heakskiitmise aegumine

                     Erisätted

                     „79

                        Streptomyces lydicus'e tüvi WYEC 108
                     Kogu number: Ameerika Tüüpkultuuride Kollektsioon (USDA) ATCC 55445

                     Ei kohaldata

                     Minimaalne sisaldus: 5,0 × 108 CFU/g

                     1. jaanuar 2015

                     31. detsember 2024

                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises taime-, looma-, toidu- ja söödakomitees 11. juulil 2014Streptomyces lydicus'e tüve WYEC 108 kohta koostatud läbivaatamisaruande järeldusi, eelkõige selle dokumendi I ja II liidet.
                     Üldhindamisel peavad liikmesriigid pöörama erilist tähelepanu:

                                 a)

                                 veeorganismidele avalduvale ohule;

                                 b)

                                 pinnases elavatele organismidele avalduvale ohule.

                           Vajaduse korral hõlmavad kasutustingimused riskide vähendamise meetmete võtmist.”

         (1)  Täpsemad andmed toimeaine identifitseerimise ja määratlemise kohta on esitatud läbivaatamisaruandes.


title: Komisjoni rakendusmäärus (EL) nr 1196/2013, 22. november 2013 , millega registreeritakse kaitstud päritolunimetuste ja kaitstud geograafiliste tähiste registris nimetus [Stakliškės (KGT)]

text:
               26.11.2013

               ET

               Euroopa Liidu Teataja

               L 315/32

         KOMISJONI RAKENDUSMÄÄRUS (EL) nr 1196/2013,
   22. november 2013,
   millega registreeritakse kaitstud päritolunimetuste ja kaitstud geograafiliste tähiste registris nimetus [Stakliškės (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Leedu taotlus registreerida nimetus „Stakliškės” (2).

               (2)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Stakliškės” registreerida,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas esitatud nimetus registreeritakse.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. november 2013

            Komisjoni nimel presidendi eest

            komisjoni liige

         Dacian CIOLOȘ

      (1)  ELT L 343, 14.12.2012, lk 1.

      (2)  ELT C 166, 12.6.2013, lk 8.

      LISA
      Aluslepingu I lisas loetletud inimtoiduks ettenähtud põllumajandustooted

         Klass 1.8.   Aluslepingu I lisas loetletud muud tooted (vürtsid jne)

      LEEDU
      Stakliškės (KGT)


title: Komisjoni rakendusmäärus (EL) nr 762/2013, 7. august 2013 , millega muudetakse rakendusmäärust (EL) nr 540/2011 seoses toimeainete kloropürifoss, metüülkloropürifoss, mankotseeb, maneeb, MCPA, MCPB ja metiraam heakskiidu kehtivusaja pikendamisega  EMPs kohaldatav tekst

text:
               8.8.2013

               ET

               Euroopa Liidu Teataja

               L 213/14

         KOMISJONI RAKENDUSMÄÄRUS (EL) nr 762/2013,
   7. august 2013,
   millega muudetakse rakendusmäärust (EL) nr 540/2011 seoses toimeainete kloropürifoss, metüülkloropürifoss, mankotseeb, maneeb, MCPA, MCPB ja metiraam heakskiidu kehtivusaja pikendamisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 17 esimest lõiku,
   ning arvestades järgmist:

               (1)

               Komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (2) lisa A osas on nimetatud toimeained, mida loetakse määruse (EÜ) nr 1107/2009 kohaselt heakskiidetuks.

               (2)

               Toimeainete kloropürifoss, metüülkloropürifoss, mankotseeb, maneeb, MCPA, MCPB ja metiraam heakskiitmise kehtivusaeg lõpeb ajavahemikus 30. aprill 2016 kuni 30. juuni 2016. Kõnealuste toimeainete heakskiidu uuendamiseks on esitatud taotlused. Kuna nimetatud toimeainete suhtes kehtivad komisjoni 18. septembri 2012. aasta rakendusmäärusega (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted, (3) kehtestatud nõuded, on taotluse esitajatele vaja anda piisavalt aega, et mainitud menetluse saaks kooskõlas kõnealuse määrusega lõpule viia. Järelikult aegub nende toimeainete heakskiit tõenäoliselt enne pikendamist käsitleva otsuse vastuvõtmist. Seetõttu on vaja pikendada nende toimeainete heakskiidu kehtivusaega.

               (3)

               Seepärast tuleks rakendusmäärust (EL) nr 540/2011 vastavalt muuta.

               (4)

               Pidades silmas määruse (EÜ) nr 1107/2009 artikli 17 esimese lõigu eesmärki olukorras, mille puhul rakendusmäärusega (EL) nr 844/2012 ettenähtud täiendavat toimikut ei ole esitatud hiljemalt 30 kuud enne käesoleva määruse lisas sätestatud asjakohast kehtivusaja lõppu, määrab komisjon kehtivusaja lõpu samale kuupäevale, mis kehtis enne käesoleva määruse kohaldamist, või kõige varasemale sellele järgnevale kuupäevale.

               (5)

               Pidades silmas määruse (EÜ) nr 1107/2009 artikli 17 esimese lõigu eesmärki olukorras, mille puhul komisjon võtab vastu määruse, milles sätestatakse, et käesoleva määruse lisas viidatud toimeaine heakskiidu kehtivusaega ei pikendata, kuna heakskiitmise tingimused ei ole täidetud, määrab komisjon kehtivusaja lõpu samale kuupäevale, mis kehtis enne käesoleva määruse kohaldamist, või kuupäevale, mil jõustub määrus, milles sätestatakse, et toimeaine kehtivusaega ei pikendata, olenevalt sellest, kumb kuupäev on hilisem.

               (6)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 lisa A osa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. august 2013

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  ELT L 153, 11.6.2011, lk 1.

      (3)  ELT L 252, 19.9.2012, lk 26.

      LISA
      Rakendusmääruse (EL) nr 540/2011 lisa A osa muudetakse järgmiselt:

                  1)

                  107. reas asendatakse MCPA käsitleva kande kuuendas veerus („Heakskiitmise aegumine”) kuupäev „30. aprill 2016” kuupäevaga „31. oktoober 2017”;

                  2)

                  108. reas asendatakse MCPB käsitleva kande kuuendas veerus („Heakskiitmise aegumine”) kuupäev „30. aprill 2016” kuupäevaga „31. oktoober 2017;.

                  3)

                  111. reas asendatakse kloropürifossi käsitleva kande kuuendas veerus („Heakskiitmise aegumine”) kuupäev „30. juuni 2016” kuupäevaga „31. jaanuar 2018”;

                  4)

                  112. reas asendatakse metüülkloropürifossi käsitleva kande kuuendas veerus („Heakskiitmise aegumine”) kuupäev „30. juuni 2016” kuupäevaga „31. jaanuar 2018”;

                  5)

                  113. reas asendatakse maneebi käsitleva kande kuuendas veerus („Heakskiitmise aegumine”) kuupäev „30. juuni 2016” kuupäevaga „31. jaanuar 2018”;

                  6)

                  114. reas asendatakse mankotseebi käsitleva kande kuuendas veerus („Heakskiitmise aegumine”) kuupäev „30. juuni 2016” kuupäevaga „31. jaanuar 2018”;

                  7)

                  115. reas asendatakse metiraami käsitleva kande kuuendas veerus („Heakskiitmise aegumine”) kuupäev „30. juuni 2016” kuupäevaga „31. jaanuar 2018”.


title: Komisjoni rakendusmäärus (EL) nr 704/2011, 20. juuli 2011 , millega kiidetakse heaks toimeaine asiimsulfuroon kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               21.7.2011

               ET

               Euroopa Liidu Teataja

               L 190/38

         KOMISJONI RAKENDUSMÄÄRUS (EL) nr 704/2011,
   20. juuli 2011,
   millega kiidetakse heaks toimeaine asiimsulfuroon kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile b kohaldatakse nõukogu direktiivi 91/414/EMÜ (2) toimeainete suhtes, mis on loetletud komisjoni 27. juuni 2007. aasta määruse (EÜ) nr 737/2007 (milles sätestatakse esimese toimeainete rühma nõukogu direktiivi 91/414/EMÜ I lisasse kuulumise pikendamise menetlus ja kehtestatakse kõnealuste ainete loetelu) (3) I lisas, seoses heakskiitmise menetluse ja tingimustega. Asiimsulfuroon on loetletud määruse (EÜ) nr 737/2007 I lisas.

               (2)

               Asiimsulfuroonile antud heakskiit aegub 31. detsembril 2011. aastal, nagu on sätestatud komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (4) lisa A osas. Kooskõlas määruse (EÜ) nr 737/2007 artikliga 4 esitati kõnealuses artiklis ettenähtud ajavahemiku jooksul teade toimeaine asiimsulfurooni direktiivi 91/414/EMÜ I lisasse kuulumise pikendamiseks.

               (3)

               Kõnealune teade tunnistati vastuvõetavaks komisjoni 28. juuli 2008. aasta otsusega 2008/656/EÜ toimeainete asiimsulfurooni, asoksüstrobiini, fluroksüpüüri, imasaliili, metüülkresoksiimi, proheksadioonkaltsiumi ja spiroksamiini nõukogu direktiivi 91/414/EMÜ I lisasse kuulumise pikendamist käsitlevate teadete vastuvõetavuse ja asjaomaste teatajate loetelu moodustamise kohta (5).

               (4)

               Määruse (EÜ) nr 737/2007 artiklis 6 sätestatud ajavahemiku jooksul esitas teataja kõnealuse artikli kohaselt nõutava teabe koos selgitusega iga esitatud uue uuringu asjakohasuse kohta.

               (5)

               Referentliikmesriik koostas kaasreferentliikmesriigiga konsulteerides hindamisaruande ning esitas selle 1. juunil 2009. aastal Euroopa Toiduohutusametile (edaspidi „amet”) ja komisjonile. Lisaks toimeainele antavale hinnangule sisaldab kõnealune aruanne ka loetelu uuringutest, millele referentliikmesriik oma hinnangu andmisel tugines.

               (6)

               Amet edastas hindamisaruande teatajale ja liikmesriikidele märkuste saamiseks ning edastas saadud märkused komisjonile. Amet tegi hindamisaruande ka üldsusele kättesaadavaks.

               (7)

               Komisjoni taotlusel viisid liikmesriigid ja amet hindamisaruande suhtes läbi vastastikuse eksperthindamise. Amet esitas komisjonile asiimsulfurooni riskihindamisele antud vastastikust eksperdihinnangut käsitleva järelduse (6)12. märtsil 2010. aastal. Liikmesriigid ja komisjon vaatasid hindamisaruande ja ameti järelduse läbi alalises toiduahela ja loomatervishoiu komitees ning 17. juunil 2011. aastal vormistati need asiimsulfurooni käsitlevaks komisjoni läbivaatamisaruandeks.

               (8)

               Mitmest senisest uuringust on ilmnenud, et asiimsulfurooni sisaldavad taimekaitsevahendid võivad eeldatavalt üldjoontes jätkuvalt vastata direktiivi 91/414/EMÜ artikli 5 lõike 1 punktides a ja b sätestatud nõuetele eelkõige seoses komisjoni läbivaatamisaruandes uuritud ja üksikasjalikult kirjeldatud kasutusviisidega. Seepärast on asjakohane asiimsulfuroon heaks kiita.

               (9)

               Vastavalt määruse (EÜ) nr 1107/2009 artikli 13 lõikele 2 koostoimes sama määruse artikliga 6 ning praeguseid teaduslikke ja tehnilisi teadmisi silmas pidades on siiski vaja lisada teatavad tingimused ja piirangud, mida ei sätestatud esmakordsel kandmisel direktiivi 91/414/EMÜ I lisasse.

               (10)

               Pidades silmas läbivaatamisaruannet, kus märgitakse, et toksikoloogilisest seisukohast on murettekitav valmistamisel sissejääv lisand fenool, tuleks siiski sätestada, et selle lisandi sisaldus tehnilises materjalis ei tohi ületada 2 g/kg.

               (11)

               Esitatud uutest andmetest ilmneb, et asiimsulfuroon ja vee fotolüüsi käigus tekkivad selle aine lagunemisproduktid võivad kujutada ohtu veeorganismidele. Olenemata järeldusest, et asiimsulfuroon tuleks heaks kiita, on eelkõige asjakohane taotleda täiendavat kinnitavat teavet.

               (12)

               Heakskiitmisele peaks eelnema mõistlik ajavahemik, et liikmesriikidel ja huvitatud isikutel oleks võimalik teha ettevalmistusi heakskiitmisest tulenevate uute nõuete täitmiseks.

               (13)

               Ilma et see piiraks määruses (EÜ) nr 1107/2009 sätestatud heakskiitmisjärgsete kohustuste täitmist ning võttes arvesse erilist olukorda, mille tingis üleminek direktiivi 91/414/EMÜ kohaldamiselt määruse (EÜ) nr 1107/2009 kohaldamisele, tuleks siiski kohaldada järgmist. Liikmesriikidele tuleks pärast heakskiitmist näha ette kuuekuuline ajavahemik asiimsulfurooni sisaldavate taimekaitsevahendite lubade läbivaatamiseks. Liikmesriigid peaksid lube muutma või load asendama või tühistama, kui see on asjakohane. Erandina kõnealusest tähtajast tuleks ette näha pikem ajavahemik iga taimekaitsevahendit ja selle iga kavandatud kasutusala käsitlevate täielike, direktiivi 91/414/EMÜ III lisa kohaste ajakohastatud toimikute esitamiseks ja hindamiseks kooskõlas ühtsete põhimõtetega.

               (14)

               Komisjoni 11. detsembri 1992. aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad) (7) raames hinnatud toimeainete direktiivi 91/414/EMÜ I lisasse kandmisel saadud kogemus on näidanud, et raskusi võib tekkida kehtivate lubade omanike kohustuste tõlgendamisel seoses andmetele juurdepääsuga. Edasiste raskuste vältimiseks oleks seepärast vaja täpsustada liikmesriikide kohustusi, eelkõige kohustust kontrollida, et loa omanik tõendab, et tal on juurdepääs toimikule, mis vastab kõnealuse direktiivi II lisa nõuetele. Sellise täpsustamise tulemusena ei panda liikmesriikidele ega loaomanikele siiski mingeid uusi kohustusi võrreldes seni vastu võetud direktiividega, millega muudetakse kõnealuse direktiivi I lisa, või võrreldes toimeainete heakskiitmise määrustega.

               (15)

               Kooskõlas määruse (EÜ) nr 1107/2009 artikli 13 lõikega 4 tuleks rakendusmääruse (EL) nr 540/2011 lisa vastavalt muuta.

               (16)

               Selguse huvides tuleks tunnistada kehtetuks komisjoni 20. augusti 2010. aasta direktiiv 2010/54/EL, millega muudetakse nõukogu direktiivi 91/414/EMÜ I lisa, et pikendada toimeaine asiimsulfuroonI lisasse kuulumist (8).

               (17)

               Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   I lisas loetletud toimeaine asiimsulfuroon kiidetakse heaks kõnealuses lisas sätestatud tingimustel.
   Artikkel 2
   Taimekaitsevahendite ümberhindamine
   1.   Kooskõlas määrusega (EÜ) nr 1107/2009 muudavad või tühistavad liikmesriigid vajaduse korral toimeainena asiimsulfurooni sisaldavate taimekaitsevahendite kehtivad load 30. juuniks 2012. aastaks.
   Eelkõige kontrollivad nad nimetatud tähtpäevaks, et on täidetud käesoleva määruse I lisas sätestatud tingimused, välja arvatud need, mis on kindlaks määratud nimetatud lisa erisätteid käsitleva veeru B osas, ning et loa omanikul on direktiivi 91/414/EMÜ artikli 13 lõigete 1–4 ja määruse (EÜ) nr 1107/2009 artikli 62 nõuetele vastav toimik või juurdepääs sellele.
   2.   Iga lubatud taimekaitsevahendi puhul, mis sisaldab asiimsulfurooni ainsa toimeainena või ühena mitmest toimeainest, mis kõik on hiljemalt 31. detsembriks 2011. aastaks loetletud rakendusmääruse (EL) nr 540/2011 lisas, viivad liikmesriigid erandina lõikest 1 läbi toote uue hindamise direktiivi 91/414/EMÜ III lisa nõuetele vastava toimiku põhjal kooskõlas määruse (EÜ) nr 1107/2009 artikli 29 lõikes 6 osutatud ühtsete põhimõtetega ning võttes arvesse käesoleva määruse I lisa erisätteid käsitleva veeru B osa. Selle hindamise põhjal otsustavad liikmesriigid, kas toode vastab endiselt määruse (EÜ) nr 1107/2009 artikli 29 lõikes 1 sätestatud tingimustele.
   Pärast otsustamist:

               a)

               kui taimekaitsevahend sisaldab asiimsulfurooni ainsa toimeainena, muudavad liikmesriigid vajaduse korral luba või tühistavad selle hiljemalt 31. detsembriks 2015, või

               b)

               kui taimekaitsevahend sisaldab asiimsulfurooni ühena mitmest toimeainest, muudavad liikmesriigid vajaduse korral luba või tühistavad selle 31. detsembriks 2015 või kuupäevaks, mis on loa selliseks muutmiseks või tühistamiseks ette nähtud vastavas õigusaktis või vastavates õigusaktides, millega asjaomane toimeaine või asjaomased toimeained kanti direktiivi 91/414/EMÜ I lisasse või millega kõnealune toimeaine või kõnealused toimeained heaks kiideti, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Kehtetuks tunnistamine
   Direktiiv 2010/54/EL tunnistatakse kehtetuks.
   Artikkel 5
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Määrust kohaldatakse alates 1. jaanuarist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. juuli 2011

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 169, 29.6.2007, lk 10.

      (4)  ELT L 153, 11.6.2011, lk 1.

      (5)  ELT L 214, 9.8.2008, lk 70.

      (6)  Euroopa Toiduohutusamet; „Conclusion on the peer review of the pesticide risk assessment of the active substance azimsulfuron”. EFSA Journal 2010; 8(3):1554. [61 pp.]. doi:10.2903/j.efsa.2010.1554. Kättesaadav veebisaidil www.efsa.europa.eu.

      (7)  EÜT L 366, 15.12.1992, lk 10.

      (8)  ELT L 220, 21.8.2010, lk 63.

      I LISA

                  Üldnimetus, tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Asiimsulfuroon
                  CASi nr 120162-55–2
                  CIPACi nr 584

                  1-(4,6-dimetoksüpürimidiin-2-üül)-3-[1-metüül-4-(2-metüül-2H-tetrasool-5-üül)-pürasool-5-üülsulfonüül]-karbamiid

                  ≥ 980 g/kg
                  Fenoolisisalduse piirnorm 2 g/kg

                  1. jaanuar 2012

                  31. detsember 2021

                  A   OSA
                  Lubatud kasutada üksnes herbitsiidina.
                  Ei tohi lubada lennukilt pritsimist.
                  B   OSA
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 17. juunil 2011. aastal alalises toiduahela ja loomatervishoiu komitees asiimsulfurooni kohta koostatud läbivaatamisaruande järeldusi, eelkõige aruande I ja II liidet.
                  Üldise hindamise raames pööravad liikmesriigid erilist tähelepanu:

                              1.

                              sihtrühma mittekuuluvate taimede kaitsele;

                              2.

                              põhjavee võimalikule saastumisele, kui toimeainet kasutatakse tundlike stsenaariumide ja/või kliimatingimuste korral;

                              3.

                              veeorganismide kaitsele.

                        Liikmesriigid tagavad, et loa andmise tingimused hõlmavad vajaduse korral riski vähendamise meetmeid (nt puhvervööndi jätmine; riisikasvatuse puhul minimaalsed ajavahemikud vee hoidmiseks põllul enne selle minemajuhtimist).
                  Teataja esitab kinnitava teabe järgmise kohta:

                              a)

                              veeorganisme käsitlev riskihindamine;

                              b)

                              vee fotolüüsi käigus tekkivate selle aine lagunemisproduktide kindlaksmääramine.

                        Teataja esitab liikmesriikidele, komisjonile ja ametile sellise teabe 31. detsembriks 2013. aastaks.

         (1)  Täiendavad andmed toimeaine identifitseerimiseks ja täpsustamiseks on esitatud läbivaatusaruandes.

      II LISA
      Rakendusmääruse (EL) nr 540/2011 lisa muudetakse järgmiselt.

                  1)

                  A osas jäetakse välja asiimsulfurooni käsitlev kanne.

                  2)

                  B osasse lisatakse järgmine kanne:

                              Üldnimetus, tunnuskoodid

                              IUPACi nimetus

                              Puhtus (1)

                              Heakskiitmise kuupäev

                              Heakskiitmise aegumine

                              Erisätted

                              „3

                              Asiimsulfuroon
                              CASi nr 120162-55–2
                              CIPACi nr 584

                              1-(4,6-dimetoksüpürimidiin-2-üül)-3-[1-metüül-4-(2-metüül-2H-tetrasool-5-üül)-pürasool-5-üülsulfonüül]-karbamiid

                              ≥ 980 g/kg
                              Fenoolisisalduse piirnorm 2 g/kg

                              1. jaanuar 2012

                              31. detsember 2021

                              A   OSA
                              Lubatud kasutada üksnes herbitsiidina.
                              Ei tohi lubada lennukilt pritsimist.
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 17. juunil 2011. aastal alalises toiduahela ja loomatervishoiu komitees asiimsulfurooni kohta koostatud läbivaatusaruande järeldusi, eelkõige aruande I ja II liidet.
                              Üldise hindamise raames pööravad liikmesriigid erilist tähelepanu:

                                          1.

                                          sihtrühma mittekuuluvate taimede kaitsele;

                                          2.

                                          põhjavee võimalikule saastumisele, kui toimeainet kasutatakse tundlike stsenaariumide ja/või kliimatingimuste korral;

                                          3.

                                          veeorganismide kaitsele.

                                    Liikmesriigid tagavad, et loa andmise tingimused hõlmavad vajaduse korral riski vähendamise meetmeid (nt puhvervööndi jätmine; riisikasvatuse puhul minimaalsed ajavahemikud vee hoidmiseks põllul enne selle minemajuhtimist).
                              Teataja esitab kinnitava teabe järgmise kohta:

                                          a)

                                          veeorganisme käsitlev riskihindamine;

                                          b)

                                          vee fotolüüsi käigus tekkivate selle aine lagunemisproduktide kindlaksmääramine.

                                    Teataja esitab liikmesriikidele, komisjonile ja ametile sellise teabe 31. detsembriks 2013. aastaks.”

         (1)  Täiendavad andmed toimeaine identifitseerimiseks ja täpsustamiseks on esitatud läbivaatusaruandes.


title: Komisjoni rakendusmäärus (EL) nr 571/2012, 28. juuni 2012 , millega muudetakse rakendusmäärust (EL) nr 540/2011 seoses toimeainete alumiiniumsilikaadi, hüdrolüüsitud valkude ja 1,4-diaminobutaani (putretsiin) heakskiitmise tingimustega  EMPs kohaldatav tekst

text:
               29.6.2012

               ET

               Euroopa Liidu Teataja

               L 169/46

         KOMISJONI RAKENDUSMÄÄRUS (EL) nr 571/2012,
   28. juuni 2012,
   millega muudetakse rakendusmäärust (EL) nr 540/2011 seoses toimeainete alumiiniumsilikaadi, hüdrolüüsitud valkude ja 1,4-diaminobutaani (putretsiin) heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c,
   ning arvestades järgmist:

               (1)

               Toimeained alumiiniumsilikaat, hüdrolüüsitud valgud ja 1,4-diaminobutaan (putretsiin) kanti nõukogu direktiivi 91/414/EMÜ (2) I lisasse komisjoni direktiiviga 2008/127/EÜ (3) ning komisjoni 3. detsembri 2004. aasta määruse (EÜ) nr 2229/2004 (milles sätestatakse nõukogu direktiivi 91/414/EMÜ (4) artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad) artikliga 24b ettenähtud menetluse kohaselt. Alates direktiivi 91/414/EMÜ asendamisest määrusega (EÜ) nr 1107/2009 käsitatakse neid ained kõnealuse määruse kohaselt heakskiidetuna ning need on loetletud komisjoni 25. mai 2011 rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (5) lisa A osas.

               (2)

               Vastavalt määruse (EÜ) nr 2229/2004 artiklile 25a esitas Euroopa Toiduohutusamet (edaspidi „toiduohutusamet”) 16. detsembril 2011. aastal komisjonile oma arvamuse alumiiniumsilikaadi, (6) hüdrolüüsitud valkude (7) ja 1,4-diaminobutaani (putretsiin) (8) läbivaatamisaruannete eelnõude kohta. Liikmesriigid ja komisjon vaatasid läbivaatamisaruande eelnõud ja toiduohutusameti arvamuse alalises toiduahela ja loomatervishoiu komitees läbi ning 1. juunil 2012 vormistati see komisjoni läbivaatamisaruandena alumiiniumsilikaadi, hüdrolüüsitud valkude ja 1,4-diaminobutaani (putretsiin) kohta.

               (3)

               Toiduohutusamet andis teavitajatele teada oma arvamusest alumiiniumsilikaadi, hürdrolüüsitud valkude ja 1,4-diaminobutaani (putretsiin) kohta ning komisjon palus neil esitada oma märkused läbivaatamisaruannete kohta.

               (4)

               Kinnitatakse, et toimeaineid alumiiniumsilikaati, hüdrolüüsitud valke ja 1,4-diaminobutaani (putretsiin) tuleb käsitada määruse (EÜ) nr 1170/2009 alusel heakskiidetuna.

               (5)

               Vastavalt määruse (EÜ) nr 1107/2009 artikli 13 lõikele 2 koostoimes artikliga 6 ning arvestades teaduse ja tehnika arengut on vaja muuta alumiiniumsilikaadi, hüdrolüüsitud valkude ja 1,4-diaminobutaani (putretsiin) heakskiitmise tingimusi. Eelkõige on asjakohane nõuda täiendavat kinnitavat teavet alumiiniumsilikaadi ja hüdrolüüsitud valkude puhul. Samal ajal tuleks teha ka teatavaid tehnilist laadi kohandusi, nimelt asendada toimeaine nimetus „putrestsiin (1,4-diaminobutaan)” nimetusega „1,4-diaminobutaan (putretsiin)”. Seetõttu tuleks määruse (EL) nr 540/2011 lisa vastavalt muuta.

               (6)

               Enne käesoleva määruse rakendamist tuleks liikmesriikidele, teavitajatele ja taimekaitsevahendite lubade omanikele anda piisavalt aega selleks, et nad saaksid heakskiitmise tingimuste muudatustest tulenevate nõuete täitmiseks valmistuda.

               (7)

               Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 lisa A osa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. novembrist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. juuni 2012

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 344, 20.12.2008, lk 89.

      (4)  ELT L 379, 24.12.2004, lk 13.

      (5)  ELT L 153, 11.6.2011, lk 1.

      (6)  „Conclusion on the peer review of the pesticide risk assessment of the active substance aluminium silicate” (kokkuvõte pestitsiidse toimeaine alumiiniumsilikaadi riskihindamisest ekspertide poolt). EFSA Journal 2012; 10(1):2517. Kättesaadav internetis: www.efsa.europa.eu/efsajournal.

      (7)  „Conclusion on the peer review of the pesticide risk assessment of the active substance hydrolysed proteins” (kokkuvõte pestitsiidse toimeaine hüdrolüüsitud valgud riskihindamisest ekspertide poolt). EFSA Journal 2012; 10(2):2545. Kättesaadav internetis: www.efsa.europa.eu/efsajournal.

      (8)  „Conclusion on the peer review of the pesticide risk assessment of the active substance 1,4-diaminobutane (putrescine)” (kokkuvõte pestitsiidse toimeaine 1,4-diaminobutaani (putretsiin) riskihindamisest ekspertide poolt). EFSA Journal 2012;10(1):2516. Kättesaadav internetis: www.efsa.europa.eu/efsajournal.

      LISA
      Rakendusmääruse (EL) nr 540/2011 lisa A osa muudetakse järgmiselt.

                  (1)

                  Rida 220 toimeaine alumiiniumsilikaadi kohta asendatakse järgmisega:

                              Number

                              Üldnimetus, tunnuskoodid

                              IUPACi nimetus

                              Puhtus (1)

                              Heakskiitmine

                              Heakskiitmise aegumine

                              Erisätted

                              „220

                              Alumiiniumsilikaat
                              CASi nr 1332-58-7
                              CIPACi nr 841

                              Ei ole saadaval
                              Keemiline nimetus: alumiiniumsilikaat

                              ≥ 999,8 g/kg

                              1. september 2009

                              31. august 2019

                              A   OSA
                              Lubatakse kasutada ainult repellendina.
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees alumiiniumsilikaadi kohta 1. juunil 2012 koostatud läbivaatamisaruande (SANCO/2603/08) järeldusi, eelkõige selle I ja II liidet.
                              Üldhindamisel pööravad liikmesriigid erilist tähelepanu kasutajate ohutusele; kasutustingimustega nähakse vajaduse korral ette piisavate hingamisteede kaitsevahendite ja isikukaitsevahendite kasutamine.
                              Vajaduse korral hõlmavad loa väljaandmise tingimused meetmeid riskide vähendamiseks.
                              Asjaomased liikmesriigid tagavad, et taotleja esitab komisjonile kinnitava teabe seoses järgmisega:

                                          a)

                                          kaubanduslikul eesmärgil toodetud tehnilise materjali spetsifikatsioon, mida toetavad asjakohased analüüsiandmed;

                                          b)

                                          toksilisuse toimikus kasutatud katsematerjalide vastavus kaubanduslikult toodetud tehnilise materjali spetsifikatsioonile.

                                    Asjaomased liikmesriigid tagavad, et taotleja esitab nimetatud teabe komisjonile 1. maiks 2013.”

                  (2)

                  Rida 234 toimeaine hüdrolüüsitud valkude kohta asendatakse järgmisega:

                              „Number

                              Üldnimetus, tunnuskoodid

                              IUPACi nimetus

                              Puhtus (2)

                              Heakskiitmine

                              Heakskiitmise aegumine

                              Erisätted

                              234

                              Hüdrolüüsitud valgud
                              CASi nr: ei ole määratud
                              CIPACi nr 901

                              Ei ole saadaval

                              Läbivaatamisaruanne (SANCO/2615/2008)

                              1. september 2009

                              31. august 2019

                              A   OSA
                              Lubatakse kasutada ainult atraktandina. Loomset päritolu hüdrolüüsitud valgud peavad vastama määruse (EÜ) nr 1069/2009 (3) ja komisjoni määruse (EL) nr 142/2011 (4) nõuetele.
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees hüdrolüüsitud valkude kohta 1. juunil 2012 koostatud läbivaatamisaruande (SANCO/2615/08) järeldusi, eelkõige selle I ja II liidet.
                              Üldhindamisel peavad liikmesriigid pöörama erilist tähelepanu käitajate ja töötajate ohutusele; kasutustingimustega nähakse vajaduse korral ette piisavate isikukaitsevahendite kasutamine.
                              Vajaduse korral hõlmavad loa väljaandmise tingimused meetmeid riskide vähendamiseks.
                              Asjaomased liikmesriigid tagavad, et taotleja esitab komisjonile kinnitava teabe seoses järgmisega:

                                          a)

                                          kaubanduslikul eesmärgil toodetud tehnilise materjali spetsifikatsioon, mida toetavad asjakohased analüüsiandmed;

                                          b)

                                          oht veeorganismidele.

                                    Asjaomased liikmesriigid tagavad, et taotleja esitab komisjonile punktis a ettenähtud teabe 1. maiks 2013 ning punktis b ettenähtud teabe 1. novembriks 2013.

                  (3)

                  Rida 245 toimeaine 1,4-diaminobutaani (putretsiin) kohta asendatakse järgmisega:

                              Number

                              Üldnimetus, tunnuskoodid

                              IUPACi nimetus

                              Puhtus (5)

                              Heakskiitmine

                              Heakskiitmise aegumine

                              Erisätted

                              „245

                              1,4-diaminobutaan (putretsiin)
                              CASi nr 110-60-1
                              CIPACi nr 854

                              Butaan-1,4-diamiin

                              ≥ 990 g/kg

                              1. september 2009

                              31. august 2019

                              A   OSA
                              Lubatakse kasutada ainult atraktandina.
                              B   OSA
                              Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 1,4-diaminobutaani (putretsiin) kohta 1. juunil 2012 koostatud läbivaatamisaruande (SANCO/2626/08) järeldusi, eelkõige selle I ja II liidet.
                              Vajaduse korral hõlmavad loa väljaandmise tingimused meetmeid riskide vähendamiseks.”

         (1)  Täiendavad andmed toimeainete identifitseerimiseks ja määratlemiseks on esitatud aruandes.

         (2)  Täiendavad andmed toimeainete identifitseerimiseks ja määratlemiseks on esitatud läbivaatamisaruandes.

         (3)  ELT L 300, 14.11.2009, lk 1.

         (4)  ELT L 54, 26.2.2011, lk 1.”

         (5)  Täiendavad andmed toimeainete identifitseerimiseks ja määratlemiseks on esitatud läbivaatamisaruandes.